對酒
作者：趙牧
朝代：唐

paragraphs: 雲翁耕扶桑，種黍養日烏。
手挼六十花甲子，循環落落如弄珠。
長繩繫日未是愚，有翁臨鏡捋白鬚。
飢魂弔骨吟古書，馮唐八十無高車。
人生如雲在須臾，何乃自苦八尺軀。
裂衣換酒且爲娛，勸君朝飲一瓢。
夜飲一壺，杞天崩。
雷騰騰，桀非堯是何足憑。
桐君桂父豈勝我，醉裏白龍多上昇。
菖蒲花開魚尾定，金丹始可延君命。